|  |  |
| --- | --- |
|  | KAUNIAISTEN KAUPUNKI ASIAKASTIEDOTE  Sivistystoimi 23.6.2021  Varhaiskasvatus  Suomenkielinen opetus- ja varhaiskasvatusvaliokunta 15.4.2021 § 25 |

**VARHAISKASVATUKSEN ASIAKASMAKSUJEN MÄÄRÄYTYMINEN 1.8.2021 alkaen**

Varhaiskasvatusmaksut lasketaan prosenttiosuutena perheen bruttotuloista. Eduskunta on joulukuussa 2020 päättänyt muuttaa varhaiskasvatuksen asiakasmaksulakia tulorajojen ja toisesta varhaiskasvatukseen osallistuvasta lapsesta perittävän maksun osalta. Lakimuutokset astuvat voimaan 1.8.2021. Korkein maksu on nuorimmasta kokoaikaisessa varhaiskasvatuksessa olevasta lapsesta 288 €/kk, toisesta lapsesta 40 % (115 €/kk) ja perheen muista lapsista 20 % (58 €/kk) nuorimman lapsen kokoaikaisen varhaiskasvatuksen maksusta.

**TULOT**

Tuloina otetaan huomioon samassa taloudessa elävän vanhemman tai muun huoltajan, tämän puolison tai avioliitonomaisissa olosuhteissa elävän henkilön sekä varhaiskasvatuksessa olevan lapsen veronalaiset ansio- ja pääomatulot sekä verosta vapaat tulot. Palkkatuloihin lisätään lomaraha 5 %.

**Tulona ei oteta huomioon**

* lapsilisää
* vammaisetuuksista annetun lain (570/2007)

mukaista etuutta

* kansaneläkelain (568/2007) mukaista lapsikorotusta
* asumistukea
* tapaturmavakuutuksen perusteella suoritettavia sairaanhoito- ja tutkimuskuluja
* sotilasavustusta ja rintamalisää
* opintorahaa
* koulutusrahaston maksamaa aikuiskoulutustukea
* opintotuen asumislisää
* toimeentulotukena maksettavaa toimintarahaa ja matkakorvausta
* Kansaneläkelaitoksen kuntoutusetuuksista ja kuntoutusrahaetuuksista annetun lain (566/2005) mukaista ylläpitokorvausta
* julkisesta työvoima- ja yrityspalvelusta annetun lain (916/2012) mukaista kulukorvausta
* opintojen johdosta suoritettavia apurahoja ja muita vastaavia avustuksia
* perhehoidon kustannusten korvauksia.
* lasten kotihoidon tukea.

**Tulojen vähennyksenä otetaan huomioon** suoritetut elatusavut perheen ulkopuolisille lapsille ja tosiasiallisista perhesuhteista johtuvat muut vastaavat kustannukset sekä syytinki.

**TULOSELVITYS**

Selvitys perheen tuloista annetaan tuloselvityslomakkeella liitteineen. Perheen ei tarvitse selvittää tulojaan, mikäli perhe antaa tuloselvityslomakkeessa tai sähköisesti suostumuksensa määrätä lapsen varhaiskasvatuksen asiakasmaksuksi varhaiskasvatusajan mukaisen korkeimman maksun. **Mikäli perhe ei toimita tuloselvityslomaketta liitteineen kahden viikon kuluessa varhaiskasvatuksessa aloittamisesta, perheen varhaiskasvatuksessa olevasta lapsesta peritään korkein maksu sovitun varhaiskasvatusajan mukaan**.

**VARHAISKASVATUKSEN ASIAKASMAKSUN TARKISTAMINEN**

Perheellä on velvollisuus ilmoittaa kirjallisesti tai sähköisesti liitteineen myös kesken toimintavuoden, mikäli perheen tulot olennaisesti (minimi +- 10%) muuttuvat tai perheen koko muuttuu. Jos maksun määräämistä koskeva päätös on perustunut asiakkaan antamiin liian alhaisiin tulotietoihin, voidaan maksu oikaista takautuvasti enintään vuoden ajalta.

**KUUKAUSIMAKSU**

Kuukausimaksu peritään pääsäännön mukaan enintään yhdeltätoista (11) kalenterikuukaudelta toimintavuoden (1.8.-31.7.) aikana.

Maksuton kuukausi on heinäkuu edellyttäen, että kunnallinen varhaiskasvatus on alkanut viimeistään toimintavuoden syyskuussa. Peruuttamatta jätetystä varhaiskasvatuksesta voidaan periä maksu silloin, kun lapselle kesälomakaudella varattua, mutta käyttämättä jätettyä paikkaa ei peruuteta kunnan ilmoittamalla tavalla etukäteen. Mikäli lapselle ei ole määritelty asiakasmaksua, voidaan maksuna periä puolet lain mukaisesta minimimaksusta.

**Maksuprosentit, vähimmäis- ja enimmäisbruttotulorajat ovat seuraavat:**

Perhe- Vähimmäis- Maksu- Korkeimman

koko bruttotulo, prosentti maksun bruttotulo.

e/kk e/kk

2 2798 10,7 5485

3 3610 10,7 6297

4 4099 10,7 6786

5 4588 10,7 7275

6 5075 10,7 7762

Perheen kokona otetaan huomioon yhteistaloudessa avioliitossa tai avioliitonomaisissa olosuhteissa elävät henkilöt sekä heidän kanssaan samassa taloudessa elävät molempien alaikäiset lapset.

Jos perheen koko on suurempi kuin 6, lisätään maksun määräämisen perusteena olevaa tulorajaa 189 eurolla kustakin seuraavasta perheen alaikäisestä lapsesta. Jos tulot ovat pienemmät kuin vähimmäisbruttotuloraja tai jos maksu on lasta kohden vähemmän kuin 27 €, maksua ei peritä. Jos perhe ei ilmoita tulojaan, perheen lapsista peritään sovitun varhaiskasvatusajan mukainen korkein maksu.

**ASIAKASMAKSUN LASKEMINEN**

Laskekaa perhekoko. Katsokaa vähimmäisbruttotuloraja/kk. Vähentäkää se keskimääräisistä kuukausibruttotuloistanne. Ottakaa jäljelle jäävästä luvusta maksuprosentin (10,7) mukainen osuus = asiakasmaksu.

**PERITTÄVÄT MAKSUT**

**Keskimäärin vähintään 35 tuntia viikossa** kestävästä kokoaikaisesta varhaiskasvatuksesta peritään 100 % maksu.

**Yli 25 tuntia ja alle 35 tuntia viikossa** kestävästä varhaiskasvatuksesta peritään

80 % kokoaikaisen varhaiskasvatuksen maksusta.

**Enintään 25 tuntia viikossa** kestävästä varhaiskasvatuksesta peritään 60 % kokoaikaisen varhaiskasvatuksen maksusta.

Viikoittaisen keskimääräisen varhaiskasvatusajan laskennassa otetaan huomioon lapsen päivittäisen varhaiskasvatusajan lisäksi lapsen säännölliset ennalta ilmoitetut poissaolopäivät kalenterikuukaudessa. Lapsen säännöllisestä päivittäisestä varhaiskasvatusajasta ja poissaoloista tehdään etukäteen kirjallinen sopimus varhaiskasvatuspaikan kanssa. Perheen loma-aikoja (esim. syys-, joulu- ja hiihtolomat) ja lapsen satunnaisia poissaoloja ei lasketa säännöllisiin poissaoloihin.

**ESIOPETUSTA/KAKSIVUOTISTA ESIOPETUSTA TÄYDENTÄVÄN VARHAISKASVATUKSEN ASIAKASMAKSUT**

Maksutonta esiopetusta annetaan esiopetuspäivinä neljä (4) tuntia päivässä.

Esiopetus (20 h) ja Asiakasmaksu

varhaiskasvatus kokoaikaisesta

yhteensä tuntia viikossa maksusta

vähintään 45 h 80 %

yli 35 – alle 45 h 60 %

enintään 35 h 45 %

Jos lapsi tarvitsee varhaiskasvatusta koulujen joulu-, hiihto- ja kesäloma-aikoina, peritään asiakasmaksut ko. ajalta kokoaikaisen varhaiskasvatuksen asiakasmaksun mukaan.

**TILAPÄINEN VARHAISKASVATUS JA LEIKKITOIMINTA**

Tilapäisestä yli viisi tuntia päivässä kestävästä varhaiskasvatuksesta peritään

28 €/pv ja enintään viisi tuntia päivässä kestävästä varhaiskasvatuksesta 15 €/pv. Toisista lapsista yli viisi tuntia päivässä kestävän varhaiskasvatuksen maksu on

15 €/pv ja enintään viisi tuntia kestävän varhaiskasvatuksen maksu 8 €/pv. Leikkitoiminnasta peritään 10 €/ 2h.

**POISSAOLOJEN VAIKUTUS VARHAISKASVATUKSEN ASIAKASMAKSUUN**

Kuukausimaksu peritään myös poissaolopäiviltä seuraavin poikkeuksin:

1. jos lapsi on sairautensa vuoksi poissa varhaiskasvatuksesta kaikki kalenterikuukauden toimintapäivät, maksua ei peritä lainkaan

2. jos lapsi on sairautensa vuoksi poissa varhaiskasvatuksesta vähintään 11 toimintapäivää kalenterikuukaudessa, maksuna peritään puolet kuukausimaksun määrästä

3. jos lapsi on poissa varhaiskasvatuksesta muusta syystä kuin sairautensa vuoksi kalenterikuukauden kaikkina päivinä, maksuna peritään puolet kuukausimaksun määrästä.

Muutoin peritään aina täysi kuukausimaksu, vaikka lapsi olisi ollut läsnä vain yhden ainoan päivän.

**VARHAISKASVATUKSEN ALKAMINEN JA PÄÄTTYMINEN**

Varhaiskasvatuksen asiakasmaksu peritään päätöksen mukaisesta aloituspäivästä alkaen. Jos lapsen varhaiskasvatuspaikka irtisanotaan, laskutus päättyy varhaiskasvatuksen päättymispäivään. Irtisanomisaika on kaksi viikkoa.

**TULOREKISTERI**

Tulorekisteri on valtakunnallinen tulotietojärjestelmä, jota kunnat voivat asiakkaan suostumuksella käyttää muun muassa varhaiskasvatuksen asiakasmaksujen määräämisessä. Kuntien tiedonkäyttöoikeudesta tulorekisteriin on säädetty Laissa tulotietojärjestelmästä (53/2018) 13 § 18 mom.

Kirjallisen suostumuksen voi antaa varhaiskasvatuksen tuloselvityslomakkeella. Asiakkaan kieltäessä kaupunkia tarkistamasta tulotietoja tulorekisteristä, on asiakkaan itse toimitettava tarvittavat liitteet kokonaisuudessaan. **Puuttuvilla tulotiedoilla maksu määräytyy korkeimman maksuluokan mukaan.**

**Kaupunki käyttää jatkossakin ensisijaisesti asiakkaan toimittamia tulotositteita ja vastuu tulotietojen ilmoittamisesta säilyy edelleen asiakkaalla.**